Primarul orașului Salcea, din judeţul Suceava, al cărui fiu ar fi trecut evaluarea naţională cu lucrări care nu îi aparţin, a fost reţinut în această seară de procurorii DNA.

Edilul Ilie Lungu e acuzat de constituire de grup infracțional organizat, dare de mită și cumpărare de influență.

În acelaşi caz, au mai fost reţinute trei persoane - un profesor de Matematică, o profesoară de Limba Română şi femeia de serviciu de la şcoala generală unde a învăţat fiul primarului. Deşi adolescentul a avut note mici în gimnaziu, el a luat nota 10 la Limba Română şi 8,25 la Matematică, la evaluarea naţională.

În urma unei sesizări, lucrările au fost reverificate şi s-a constatat că scrisul din cele două teze e diferit. Prin urmare, examenul a fost anulat în cazul fiului de edil.